台山話

台山話屬粵語四邑方言片，係四邑話嘅代表語言。好多情況下台山話就係四邑話嘅代名詞。

分布範圍 
台山話主要分布喺中國大陸廣東省江門市嘅新會、台山、開平、恩平四縣，以及江門市區、鶴山嘅部分地區，大陸以外嘅華人社區。江門市區講帶有好多五邑話發音特點在內嘅白話。

江門五邑介紹 
江門五邑流通嘅一般都係四邑粵語同廣州粵語。五邑粵語以台山話為代表。台山係一個著名僑鄉，海外台山華僑130萬，台山本地區人口110萬。出名嘅藝人，好似Beyond樂隊嘅黃家駒、黃家強兄弟，陳百強、麥嘉等等都係台山人。

語言特點 
台山話係粵語各種方言中相當之具有特色嘅一種，同廣州話差異明顯。差異嘅表現喺語音上，亦表現喺辭彙上。

語音 
同標準粵語一樣，台山話保留咗許多古漢語語音嘅特點。喺某啲方面比標準粵語保留嘅成分更多。例如，佢完整保存咗四種入聲，「北白伯百」四個字音調都唔同。

台山話共有9個音調此外，台山話重有變調現象，主要包括三種情況：

升變調，將一字嘅調值喺最尾升到最高。除咗陰上同陰入之外，其他音調都可以升變調。除入聲外重有4種可升變調嘅音調，令到實際發音嘅調式增加4種：
33->35 例如：學生33証->學生35
11->15 例如：金錢11->工錢15
21->215 例如：該21->該215
32->325 例如：話32說->講325
而入聲變調時，會喺最尾一字後尾加上一個e55音節。甚至有時非入聲字變調亦可拉長出一個e55出來，意思不變。例如該21欸55=該215。
呢種變調應用廣泛，常用於名詞詞尾。學者鄧鈞認為相當於現代標準漢語嘅兒化現象。

因爲欸e55呢個字有時跟喺動詞後面做助詞，形式上同升變調相似，亦有類似簡化為音調改變嘅現象，因此需要辨析。例如：跟欸我=跟著我，講得快都會變成跟35我。呢種情況因為欸字有語法含義所以同名詞嘅變調唔多相同。至於兩種形式相似嘅變調係咪有聯繫就未有結論。
高平變調，將一字嘅聲調根據原讀音係咪入聲分別變爲陰上或陰入，調值55。用於某啲辭彙，往往因為台山話嘅33調值部分對應於粵語嘅55調值，因此喺部分辭彙中沿襲音調。例如「上高」後一字音調同粵語。此外，呢種變調喺標準粵語中亦廣泛存在。
低降變調，將一字嘅聲調根據原讀音係咪入聲分別變為陽上或低陽入，調值21。特點如下：
可用於對現有嘅字進行轉義，例如竇字用於“窩”、“洞穴”等意思或作量詞時使用低降變調，用於其他含義用正常調值32。
有時被變調嘅字意義完全唔變，但喺不同嘅配搭有不同嘅讀法。例如「章魚11」嘅魚字唔變調，「墨魚21」嘅魚字變調。
被變調嘅字可以出現喺詞語開頭。例如：木32工→木21頭
低降變調後重可以再升變調，例如「買魚215」。

此外，重存在一啲零散嘅變調現象。台山話嘅變調研究目前重未充分，處於歸納階段，關於幾時用邊種變調，重未有好明確嘅總結。

台山話將古音以t為聲母嘅字變成零聲母，因此會有大量零聲母嘅字。當呢啲字跟住一個鼻音音節時，就會連讀成一個音節。另外重有一啲類似嘅音變。

此外，某啲字詞往往有文白兩種讀音，而部分字詞嘅發音沿襲或仿照粵語發音而唔係跟循本地發音。

文法 
台山話喺文法方面一個突出嘅特點，就係人稱代詞單複數嘅表達。同標準粵語以及現代標準漢語唔同，佢唔用詞尾區分，而喺通過變調、變音等內部屈折來表示。另外，指示代詞中表示「呢」同埋「呢度」嘅「該」，表示「嗰」同埋「嗰度」嘅「恁」亦通過屈折來區分。
人稱代詞：我ŋɔi33→我ŋɔi21；你ni33→你niεk21；佢k'ui33→佢k'iεk21；另有一個「非特指第三人稱」代詞，相當於「人哋」或者「第個」：惗niεk55，可以單獨用，亦可以組成「人惗」，意思一樣，無單複數。注意佢個發音除音調外同複數嘅「你」相同但意思完全唔同。
指示代詞：該k'ɔi21=呢 → 該k'ɔi215=呢度；恁nen21=嗰 → 恁nen215=嗰度
疑問代詞：乃nai21=邊 → 乃nai215=邊度

疊用形容詞方面，台山話可以將兩個字重疊，其中一個升變調，以表示程度。一般第一個字變調，表示程度加強；第二個字變調，表示程度減弱。例如「紅紅」可以表示「非常紅」或者「有啲紅」，取決於邊一個字有變調。

兜字係台山話特有量詞，粵語同標準漢語都叫「棵」。粵語量詞「啲」被細分成兩個，倷同埋伱程度唔同，前者要比後者表示更多嘅數量，至於「啲多」就變成「伱子」

句法方面，大部分同粵語相同，但下面呢個係台山話特有嘅句型：
我都聽唔見句。

辭彙 
以下詞彙為台山話部分特有詞彙同埋俗語：
打暴：第一次
法嚹：窿嚹，法字讀陽上。
險過老鼠噬貓鼻：俗語，形容極度危險。
斧頭唔大柄大：俗語，形容某件事情次要部分嘅開銷比主要部分重高。
三個狗仔數過夜：俗語，比喻做嘢慢。
跟著好人做好人，跟著生婆學拜神：生21婆，即神婆，幫人做法事或者算命看相等等嘅女人。
喃譕佬撞到狗—冇細符：歇後語，喃譕佬，指專門幫人做法事嘅道士或和尚；冇細符=冇辦法，同粵語冇晒符，但喺度細字語帶雙關。
未見過大蛇屙屎，生雞漏蛋—少見多怪：歇後語，生雞指冇閹到嘅公雞。

代表語言及方言 
台山話係以台山台城鎮為中心嘅，越偏離呢個中心嘅發音就越接近於粵語粵海片。因此，鶴山同埋江門市區嘅口音更接近廣州話。台山話嘅代表語言係台城話，發音同白話嘅區別比其他台山話更加大。

花絮：日月潭 
台山話中日同月兩個字好容易造成混淆，但呢兩個字並唔同音，甚至差別唔算好細。但係由於各地方言嘅差異，開平赤坎片方言中嘅「月」字啱啱同台山水步片方言中「日」字同音。咁啱喺開平市操這兩種口音嘅人都好多。於是「三個月」嘅個字常因連讀省略，同「三日」混淆。遇到呢個情況，請務必要對方講清楚，中間係咪有個「個」字，因爲「三個日」係唔啱語法嘅。呢度對初學者來講係一個可能會遇到嘅「潭」，故名為「日月潭」。

粵語方言
台山